**ΣΥΓΧΑΡΗΤΗΡΙΟ ΜΗΝΥΜΑ ΓΙΑ ΤΗ ΔΙΕΞΑΓΩΓΗ ΤΟΥ 4ΟΥ ΠΕΡΙΦΕΡΕΙΑΚΟΥ ΔΙΑΓΩΝΙΣΜΟΥ ΟΡΘΟΓΡΑΦΙΑΣ ΔΥΤΙΚΗΣ ΜΑΚΕΔΟΝΙΑΣ**

Η Διεύθυνση Δευτεροβάθμιας Εκπαίδευσης Καστοριάς, συγχαίρει θερμά τον Σύνδεσμο Φιλολόγων Καστοριάς, ο οποίος, σε συνεργασία με την Ένωση Φιλολόγων Φλώρινας, διοργάνωσε την Κυριακή 14 Απριλίου τον 4ο Περιφερειακό Διαγωνισμό Ορθογραφίας Δυτικής Μακεδονίας για μαθητές και μαθήτριες Γ΄ Γυμνασίου. Ο διαγωνισμός πραγματοποιήθηκε, με τη στήριξη της Περιφερειακής Ενότητας Καστοριάς και του Αντιπεριφερειάρχη κ. Δημήτρη Σαββόπουλου, στην αίθουσα εκδηλώσεων του Κέντρου Περιβαλλοντικής Εκπαίδευσης Καστοριάς με τη συμμετοχή είκοσι οκτώ (28) μαθητών και μαθητριών που είχαν προκριθεί  από τους Τοπικούς Διαγωνισμούς Ορθογραφίας της Καστοριάς και της Φλώρινας και την παρουσία πλήθους κόσμου, γονέων και εκπαιδευτικών. Οι μαθητές/τριες διαγωνίστηκαν γραπτά στην ορθογραφία και προφορικά στην ερμηνεία, την ετυμολογία και τον σχηματισμό πρότασης με λέξεις, οι οποίες επιλέχθηκαν με κλήρωση από τράπεζα λέξεων.

Ο διαγωνισμός διεξήχθη μέσα σε ένα ευγενές κλίμα άμιλλας αποτελώντας μια γιορτή για τη γλώσσα. Το επίπεδο των διαγωνιζόμενων ήταν ιδιαίτερα υψηλό, γεγονός που αποδεικνύει ότι η δημόσια εκπαίδευση επιτελεί με επιτυχία τους σκοπούς της. Ανεξάρτητα από το τελικό αποτέλεσμα, όλα τα παιδιά που συμμετείχαν αξίζουν ιδιαίτερων επαίνων καθώς αφιέρωσαν πολύτιμο προσωπικό χρόνο και ενέργεια.

Απευθύνονται θερμές ευχαριστίες στους/στις φιλολόγους των σχολείων που προγύμνασαν τους μαθητές και τις μαθήτριες, σε όσους συμμετείχαν στην κριτική επιτροπή και, γενικότερα, σε όλους όσοι συνέβαλαν στην επιτυχή διεξαγωγή του διαγωνισμού.

Πιστεύουμε ότι πρωτοβουλίες τέτοιου είδους συμβάλλουν στην ευαισθητοποίηση για την καλλιέργεια της ορθής χρήσης της νέας ελληνικής γλώσσας και στην ενίσχυση, γενικότερα, του εκπαιδευτικού έργου.

Από τη βαθμολογία όλων των επιπέδων προέκυψε η παρακάτω δεκάδα με σειρά κατάταξης:

|  |  |  |
| --- | --- | --- |
| ΣΕΙΡΑ | ΟΝΟΜΑΤΕΠΩΝΥΜΟ | ΣΧΟΛΕΙΟ |
| 1. | Τσιγαρίδα Ευγενία | 1ο Γυμνάσιο Άργους Ορεστικού |
| 2. | Πουγαρίδου  Μαρία | 1ο Γυμνάσιο Φλώρινας |
| 3. | Παπαδοπούλου Ελένη | 1ο Γυμνάσιο Φλώρινας |
| 4. | Γκούρας  Γρηγόριος | 2ο Γυμνάσιο Καστοριάς |
| 5. | Ταμβάκη Αικατερίνη | Γυμνάσιο  Μανιάκων |
| 6. | Κωνσταντινίδης Βασίλειος | 1ο Γυμνάσιο Φλώρινας |
| 7. | Πασσαλής Νικόλαος | Γυμνάσιο  Μανιάκων |
| 8. | Αλεξίου Ελευθερία | 1ο Γυμνάσιο Καστοριάς |
| 9. | Νάνη  Μαρία | 3ο Γυμνάσιο Φλώρινας |
| 10. | Ντούλη  Ελένη | 3ο Γυμνάσιο Φλώρινας |

Η Διευθύντρια Δ.Δ.Ε. Καστοριάς

Μαρνέρη Ευγενία